เคเคฟันด์ชูไม่เสี่ยง ลงสั้นรับ2.6-2.7%
เคเคฟันด์ เปิดขายและรับซื้อคืนรอบใหม่ 2 กองทุนตราสารหนี้ระยะสั้น ลงทุนพันธบัตรเอาใจคนไม่ชอบเสี่ยง
24 ก.พ. 2555

เคเคฟันด์ เปิดขายและรับซื้อคืนรอบใหม่ 2 กองทุนตราสารหนี้ระยะสั้น ลงทุนพันธบัตรเอาใจคนไม่ชอบเสี่ยง
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน (KKFund) เปิดเผยว่า บริษัทอยู่ระหว่างการเปิดขายและรับซื้อคืนรอบใหม่ของกองทุนเคเค สะสมทรัพย์คุ้มครองเงินต้น 3 (KK SP 3) อายุโครงการ 3 เดือน ลงทุนพันธบัตรภาครัฐในประเทศประมาณ 95.45% ของมูลค่าทรัพย์สินสุทธิของกองทุน ที่เหลือลงทุนในเงินฝากประจำธนาคารพาณิชย์ผลตอบแทนประมาณ 2.70% ต่อปี 
สำหรับกองทุนเปิดเคเค สะสมทรัพย์คุ้มครองเงินต้น 1 (KK SP 1) มีอายุ 1 เดือน ลงทุนในพันธบัตรภาครัฐในประเทศ 100% ผลตอบแทนประมาณ 2.60% ต่อปี เปิดขายพร้อมกันตั้งแต่วันนี้-28 ก.พ.นี้
นายศุภกร กล่าวว่า ตลาดส่วนใหญ่ยังคาดการณ์ว่าธนาคารแห่งประเทศไทยจะปรับลดดอกเบี้ยลงในครึ่งปีแรกของปีนี้ โดยเฉพาะหลังจากที่สภาพัฒน์ประกาศตัวเลขเศรษฐกิจในไตรมาส 4 ปี 2554 ที่ลดลงถึง 9% มากกว่าตลาดคาดการณ์ไว้ ส่งผลให้อัตราผลตอบแทนระยะสั้นมีแนวโน้มปรับตัวลง 
“การลงทุนในกองทุนคุ้มครองเงินต้นระยะสั้น จึงตอบโจทย์เพราะลงทุนในพันธบัตรภาครัฐไม่มีความผันผวนด้านราคา ไม่มีความเสี่ยงด้านการผิดนัดชำระหนี้ รวมถึงอัตราผลตอบแทนสูงกว่าเงินฝาก เหมาะกับสถานการณ์ในขณะนี้และผู้ที่ไม่ชอบความเสี่ยง” นายศุภกร กล่าว